
I.

Charakteristika

1. Prijatie správy o udalosti je činnosť, pri ktorej sa prijíma správa o požiari, živelnej pohrome alebo inej mimoriadnej udalosti a spracúva tak, aby mohla byť odovzdaná hasičskej jednotke na vykonanie zásahu. 
2. Správu o udalosti  možno prijať
a) telefonicky prostredníctvom verejnej telefónnej siete,
- na tiesňové linky 150 alebo 112,
- diaľkovým prenosom informácií  (elektrickou požiarnou signalizáciou),

b) telefonicky prostredníctvom mobilného telefónu,

c) rádiostanicou pracujúcou vo frekvencii Hasičského a záchranného zboru, alebo iných zložiek integrovaného záchranného systému (ďalej len „záchranný systém“),

d) dátovým prenosom na počítačovej sieti (od inej zložky záchranného systému),

e) osobne.

II.

Úlohy a postup činnosti
1. Príslušník Hasičského a záchranného zboru na operačnom stredisku, koordinačnom stredisku  záchranného systému alebo na ohlasovni požiarov (ďalej len „príslušník“) prijíma správu o udalosti pokojne, s rozvahou.
2. Príslušník musí od volajúceho zistiť čo najviac informácií, a to najmä
     a)  adresu udalosti,

b) druh udalosti (požiar, živelná pohroma alebo iná mimoriadna udalosť),

c) bližšie informácie o udalosti potrebné pre hasičskú jednotku (napríklad počet ohrozených osôb, charakter objektu, v ktorom k udalosti došlo, hroziace nebezpečenstvo),

d) najvhodnejšiu príjazdovú trasu na miesto udalosti (ak nie je zrejmá z adresy a treba ju upresniť),

e) meno osoby podávajúcej správu o udalosti, jej telefónne číslo a adresu.
3. V prípade pochybností o prijatej správe o udalosti príslušník spätne preverí osobu podávajúcu správu.
4. Získané informácie musí príslušník zaznamenať a rýchlo vyhodnotiť z hľadiska nutnosti následného vyhlásenia poplachu hasičskej jednotke. 
5. Ak príslušník prijíma správu o udalosti, ktorá je určená inému operačnému stredisku, inej ohlasovni požiarov alebo inej zložke záchranného systému, zabezpečí jej priame prepojenie príslušnému adresátovi (napríklad pomocou priamej telefónnej linky alebo dátovým prenosom na počítačovej sieti) alebo ju preberie a následne odovzdá určenému adresátovi.

III.

Očakávané zvláštnosti

1. Pri prijímaní správy o udalosti sa môžu vyskytnúť tieto komplikácie:
     a)  volajúci

1a. je v strese alebo inak indisponovaný pod vplyvom situácie na mieste nehody,

2a. je cudzinec nehovoriaci po slovensky,

3a. zámerne zneužíva tiesňovú linku,

b) nepresné prevzatie správy o udalosti (neúplné prijatie, prepočutie),

c) prerušenie spojenia počas hovoru,

d) v prípade viackrát sa opakujúcej správy o tej istej udalosti ide pravdepodobne o udalosť veľkého rozsahu,

e) nutnosť prevziať správu o udalosti pre inú zložku záchranného systému,

f) nemožno spätne overiť správu o udalosti.
2.  Pri zlyhaní tiesňovej linky verejnej telefónnej siete (porucha, poškodená ústredňa)  treba zabezpečiť (napríklad prostredníctvom hromadných informačných prostriedkov, mobilných prostriedkov alebo miestnych samosprávnych orgánov) informovanie obyvateľov v postihnutej oblasti o náhradnom spôsobe ohlásenia udalosti. 

